 **Prof. Ing. Jozef Kriš, PhD.**

Profesor Katedry zdravotného a  environmentálneho inžinierstva Stavebnej fakulty STU v  Bratislave prof.  Ing.  Jozef Kriš, PhD. sa narodil 18.8.1945 v Záhradnom. Minulý rok v  plnom zdraví, životnom optimizme a  pracovnom eláne oslávil 75 rokov.

 Od 1. decembra 1969 bol pracovníkom Katedry zdravotného a  environmentálneho inžinierstva Stavebnej fakulty STU, kde zastával rôzne pracovné zaradenia na pedagogických a vedeckých miestach a bol jej dlhoročným vedúcim.

V rámci svojho pôsobenia na Katedre zdravotného a environmentálneho inžinierstva, kde od  roku 1999 pôsobil na  funkčnom mieste profesora, vyučoval v  pedagogickom procese rôzne základné a  výberové predmety, z  ktorých sa časom vyprofiloval na  oblasť vodárenstva, balneotechniky a inžinierskych sietí. Pôsobil v komisiách pre štátne záverečné skúšky a obhajoby diplomových prác na Stavebnej fakulte, fakulte Chemickej a  potravinárskej technológie STU v  Bratislave, Stavebnej fakulte ČVUT Praha a VUT Brno, s ktorými aj naďalej úzko spolupracuje. Pôsobil ako garant a školiteľ doktorandského štúdia Vodné hospodárstvo a  neskôr ako školiteľ študijného programu Vodohospodárske inžinierstvo. V rámci práce na Stavebnej fakulte bol predsedom Akademického senátu na Stavebnej fakulte, členom Kolégia dekana Stavebnej fakulty, členom Vedeckej rady Stavebnej fakulty. Od roku 2003 bol prof. Kriš predsedom komisárov pre vykonávanie skúšok odbornej spôsobilosti na vydávanie Osvedčenia pre prevádzkovanie verejných vodovodov a verejných kanalizácií.

Popri pedagogickej práci sa aktívne zapájal do  organizovania a  riešenia vedeckovýskumných úloh, z  ktorých vyplynula aj jeho bohatá publikačná činnosť. Bol autorom viacerých monografií i mnohých časopiseckých článkov a  článkov publikovaných na odborných a vedeckých podujatiach ako na Slovensku, tak aj v zahraničí napr. v Japonsku, USA, Izraeli, Francúzsku, Taliansku, Juhoafrickej republike, Maroku, Nemecku, Rakúsku, Argentíne, Austrálii, Thajsku, Číne, Poľsku kde prezentoval najnovšie poznatky vedy a techniky získané pri riešení mnohých vedeckých projektov, ktorých bol zodpovedným riešiteľom. Profesor Kriš svoje poznatky zúročil pri  spolupráci s  Úradom pre normalizáciu, metrológiu a skúšobníctvo SR, odborom technickej normalizácie, kde dlhoročne pôsobil ako predseda odbornej komisie č. 1 Vodovody a kanalizácie. Stál pri kreovaní odbornej výstavy a  jej sprievodných podujatí „AQUA“ v  Trenčíne, medzinárodnej konferencie „Pitná voda“, konferencie pre vodohospodárov a iné, ktoré podporoval počas celého obdobia kedy pôsobil vo funkcii predsedu Slovenského národného komitétu IWA.

Pedagogická, odborná, vedecká a  spoločenská práca a  aktivita prof. Ing. Jozefa Kriša, PhD. bola veľmi rozsiahla a spoločensky prospešná.

Prof. Ing. Jozef Kriš, PhD. zomrel dňa 22.3.2021 v Bratislave.

Česť jeho pamiatke.